ህወሓት ለሀገሪቱ ሰላምና ልማት ቀጣይነት መረጋገጥ ትግሉን አጠናክሮ ይቀጥላል-ዶክተር ደብረጽዮን ገብረሚካኤል
ህዝባዊ ወያኔ ሓርነት ትግራይ (ህወሓት) ከእህትና አጋር ድርጅቶች ጋር በመሆን ለሀገሪቱ ሰላምና ልማት ቀጣይነት መረጋገጥ ትግሉን በማጠናከር የድርሻውን እንደሚወጣ የድርጅቱ ሊቀመንበር ዶክተር ደብረጽዮን ገብረሚካኤል ገለጹ።በመቀሌ ከተማ ከተለያዩ የሃገሪቱ ክልሎች የመጡ ተሳታፊዎች የተገኙበት የሰላም፣ የልማትና የዴሞክራሲ ህዝባዊ ኮንፈረንስ በሰማዕታት ኃውልት አደራሽ ትናንት ተጀምሯል።ሊቀመንበሩ በኮንፈረንሱ መክፈቻ ላይ እንዳሉት፣ ህወሓት ዛሬም እንደትናንቱ የሀገሪቱን ህዝቦች አንድነት በማጠናከር የሕዳሴውን ጉዞ እውን የማድረግ ጽኑ ፍላጎት አለው።ለዚህም ከእህትና አጋር ድርጅቶች ጋር ይበልጥ ተቀራርቦ በመስራት ከድህነት የተላቀቀችና የበለጸገች አገር ለቀጣይ ትውልድ ለማስተላለፍ በሚደረገው ትግል ላይ የቀደመ ልምዱን አጠናክሮ እንደሚቀጥል ተናግረዋል።ህወሓት በሃገሪቱ በተለይ ደግሞ በትግራይ ክልል እየታየ ያለውን ችግር በጥልቀት በመፈተሽ ክልሉንና ሀገሪቱን ከውድቀት ለማዳን እንቅስቃሴ ማድረግ ከጀመረ አንድ ዓመት እንደሆነውን አስታውሰዋል።የህወሓት በጥልቀት የመታደስ ሥራ በድርጅቱና በመንግስታዊ መዋቅሮች ጭምር እየተመጋገበ እንዲሄድ መደረጉን ገልጸው ፣ ድርጅቱ በአሁኑ ወቅትም ችግሩን በጥልቀት እያየ ፣ እየገመገመና እያስተካከለ መሆኑን ተናግረዋል።ትናንት የተጀመረው ኮንፈረንስም የድርጅቱ በጥልቀት የመታደስ እንቅስቃሴ አካል መሆኑን ጠቅሰው፣ ኮንፈረንሱ ድርጅቱ የበለጠ እንዲታደስ ተጨማሪ ግብአት ይገኝበታል ተብሎ እንደሚጠበቅ አመልክተዋል።በተለይ ባለፉት ዓመታት በመልካም አስተዳደርና በሌሎች ጉዳዮች ላይ የተለዩ ችግሮች ይበልጥ ወጥተው እንዲንሸራሸሩና ተጨማሪ ገንቢ ሃሳቦችን ለማሰባሰብም ጭምር መድረኩ መዘጋጀቱን አመልክተዋል።መድረኩ የኢትዮጵያን ህዝቦች በማስተሳሰር በሃገሪቱ እየተስተዋሉ ያሉ ችግሮችን የጋራ አድርጎ ከመውሰድ ባለፈ በጋራ መፍትሄ ለማምጣት ምቹ አጋጣሚ እንደሚፈጥርም ዶክተር ደብረጽዮን ተናግረዋል።የኢትዮጵያ ህዝቦች አንድ ላይ ተገናኝተው በጋራ ችግሮቻቸው ላይ አብረው መክረውና መፍትሄ ናቸው ባሏቸው ሀሳቦች ላይ ተስማምተው በጋራ እንዲሰሩ መነቃቃት እንደሚፈጥርም ገልጸዋል።ከተለያዩ የሀገሪቱ ክልሎች የመጡ እንግዶች ያሏቸውን ጠቃሚ ልምዶች የሚለዋወጡበት አጋጣሚ ከመፍጠሩ ባለፈ ይበልጥ እንዲቀራረቡም ዕድል የሚሰጣቸው መሆኑን ዶክተር ደብረጽዮን ገልጸዋል።ከትናንት ጀምሮ ለአራት ቀናት እየተካሄደ ባለው ኮንፈረንስ የፌደራልና የክልሉ የመንግስትና የድርጅት የሥራ ኃላፊዎች እና የሃይማኖት መሪዎችን ጨምሮ ከ2 ሺህ 400 በላይ ከተለያዩ የሀገሪቱ አካባቢዎች የመጡ ልዩ ልዩ የህብረሰብ ክፍሎች እየተካፈሉ ይገኛሉ።(ኢዜአ)